Rethemnos Live

Χριστουγεννιάτικο Παζάρι του Συλλόγου «Αγάπη»
2025-12-11 08:00 - 15:00, 2025-12-12 08:00 - 15:00 (Europe/Athens) | Πλατεία Τεσσάρων Μαρτύρων, Πλατεία Τεσσάρων Μαρτύρων, Ρέθυμνο, Ρεθύμνου, Ελλάδα
Χριστουγεννιάτικο παζάρι του Συλλόγου Αγάπη με χειροποίητες κατασκευές.
Ελάτε να στηρίξετε τα εργαστήριά μας και να μοιραστείτε μαζί μας τη μαγεία των γιορτών!Θα βρείτε χειροποίητα στολίδια και μοναδικές δημιουργίες από τους ωφελούμενους των εργαστηρίων μας, καθώς και όμορφες προσφορές από φίλους του Συλλόγου.
11 & 12 Δεκεμβρίου, από τις 8 το πρωί έως τις 3 το μεσημέρι στην Πλατεία των Τεσσάρων Μαρτύρων

Χριστούγεννα στο Πάρκο της Οδού Αποστολάκη
2025-12-12 17:00 - 22:00, 2025-12-13 11:00 - 22:00, 2025-12-14 11:00 - 16:00 | 7ο Δημοτικό Σχολείο Ρεθύμνου, Αποστολάκη 6, Ρέθυμνο, Ρεθύμνου, 74100, Ελλάδα
Η χριστουγεννιάτικη γιορτή στο Πάρκο της Οδού Αποστολάκη έχει πλέον γίνει ένας ζωντανός θεσμός για το Ρέθυμνο. Για 12 συνεχόμενα χρόνια, το 7ο Δημοτικό Σχολείο, σε συνεργασία με το 8ο Νηπιαγωγείο, μαθητές, εκπαιδευτικοί, γονείς και εθελοντές όλων των ηλικιών, δημιουργούν μια τριήμερη γιορτή γεμάτη παιχνίδι, μουσική, χαμόγελα και την αληθινή ζεστασιά των Χριστουγέννων.
Στις 12, 13 και 14 Δεκεμβρίου, το πάρκο γεμίζει ξανά φως και ζωή, φιλοξενώντας δύο ξεχωριστές μουσικές βραδιές.

ΕΥΑ ΠΟΛΙΤΑΚΗ – Μια νέα φωνή από το Ρέθυμνο γεμίζει τη σκηνή
Την Παρασκευή 12 Δεκεμβρίου, η Εύα Πολιτάκη, μια νεαρή και πολλά υποσχόμενη δημιουργός από το Ρέθυμνο, θα ανοίξει τις μουσικές εκδηλώσεις της γιορτής. Με χαρακτηριστική ευαισθησία και καθαρότητα στην ερμηνεία της, η Εύα βρίσκεται στο δημιουργικό στάδιο του πρώτου της προσωπικού δίσκου, έχοντας δίπλα της σημαντικούς καλλιτέχνες και δασκάλους.
Στη διαδρομή της η Εύα έχει συνεργαστεί σε ντουέτο με τον Γιώργο Καραδήμο και έχει παρουσιάσει σημαντικά μουσικά πρότζεκτ με αποκορύφωμα τη συμμετοχή της στη μουσική παράσταση 0-100 στο Casa de Musica στην Αθήνα, με τίτλο “Ήρωας Εγώ”, στην οποία υπήρξε η ψυχή του ήρωα. Στη σκηνή θα τη συνοδεύει ο Θάνος Σταμούλης, παρουσιάζοντας ένα πρόγραμμα που συνδυάζει δικά της τραγούδια με αγαπημένες επιλογές από το σύγχρονο ελληνικό και έντεχνο ρεπερτόριο. Η Εύα μοιράζεται με το κοινό μικρές ιστορίες και στιγμές που τη συνδέουν με τα τραγούδια της, δημιουργώντας μια ζεστή και άμεση επικοινωνία.
Η παρουσία της στη γιορτή της Οδού Αποστολάκη προμηνύει μια βραδιά μελωδική, αληθινή και γεμάτη φρεσκάδα, από μια καλλιτέχνιδα που ανοίγει με σταθερό βήμα τον δικό της δρόμο στη μουσική.

ΜΑΝΟΣ ΠΑΠΑΔΑΚΗΣ – «Τα Απαραίτητα» επιστρέφουν στο Ρέθυμνο
Το Σάββατο 13 Δεκεμβρίου, ο Μάνος Παπαδάκης φέρνει στο Πάρκο της Οδού Αποστολάκη την παράσταση «Τα Απαραίτητα», συνεχίζοντας μια δημιουργική πορεία που τον έχει καθιερώσει ως έναν από τους πιο δραστήριους Κρητικούς τραγουδοποιούς. Με τραγούδια και αφηγήσεις που συνδέουν εποχές, εμπειρίες και πρόσωπα, ο Μάνος προσφέρει μια μουσική βραδιά γεμάτη συναίσθημα και θεατρικότητα.
Μαζί του στη σκηνή οι εξαιρετικοί μουσικοί του: Γιάννης Κοντάκης στο ηλεκτρικό μπάσο, Αποστόλης Γιασλακιώτης στην ηλεκτρική κιθάρα, Πολύδωρος Φραντζεσκάκης στα τύμπανα και Νίκος Οικονομέας στο κλαρίνο.
Το πρόγραμμα αποτελεί φυσική συνέχεια της επιτυχημένης παράστασης «Η Γύρα», ενώ περιλαμβάνει και ένα συγκινητικό αφιέρωμα στον Λαυρέντη Μαχαιρίτσα και τον Διονύση Σαββόπουλο. Παράλληλα, ο καλλιτέχνης παρουσιάζει για πρώτη φορά υλικό από τον νέο του δίσκο «Λαβύρινθος», που θα κυκλοφορήσει το 2026.Με τέσσερις προσωπικούς δίσκους και συνεργασίες με σπουδαία ονόματα της ελληνικής μουσικής, αλλά και την παράλληλη ιδιότητά του ως αρχαιολόγος, ο Μάνος Παπαδάκης προσφέρει μια μουσική εμπειρία που συνδυάζει γνώση, συναίσθημα και γνήσια καλλιτεχνική παρουσία.

Για 12Η χρονιά σας καλούμε να ζήσουμε μαζί κάτι που είναι πολλά περισσότερα από μια γιορτή. Είναι ένα συναίσθημα που γεμίζει τις καρδιές χαρά και ευτυχία, μια στιγμή που μας ενώνει όλους — μικρούς και μεγάλους.
Με την πολύτιμη υποστήριξη του Δήμου Ρεθύμνου για τον ήχο ,σας περιμένουμε να γίνουμε πάλι παιδιά, να αφεθούμε στη γλυκιά μελωδία των Χριστουγέννων και να πιστέψουμε στη μαγεία που ο καθένας μας μπορεί να δημιουργήσει.

Ομιλία με θέμα «ΑΣΚΗΣΗ ΚΑΙ ΥΓΕΙΑ. ΤΑ ΟΦΕΛΗ ΤΗΣ ΑΣΚΗΣΗΣ ΣΕ ΟΛΕΣ ΤΙΣ ΗΛΙΚΙΕΣ»
2025-12-12 18:30 | Πηγή Ρεθύμνου, Πηγή Ρεθύμνου, Ρεθύμνου, Ελλάδα
Μια πολύ ενδιαφέρουσα εσπερίδα με τίτλο «ΑΣΚΗΣΗ ΚΑΙ ΥΓΕΙΑ: Τα οφέλη της άσκησης σε όλες τις ηλικίες» θα πραγματοποιηθεί την ερχόμενη Παρασκευή 12 Δεκεμβρίου με ώρα έναρξης 18:30, στην αίθουσα εκδηλώσεων «Αριστείδης Παπαδάκης» που βρίσκεται στην Πηγή, πάνω από το ΚΕΠ Αρκαδίου.
Ομιλητές στην εκδήλωση θα είναι ο Αντιδήμαρχος Αθλητισμού του Δήμου Ρεθύμνης, Γενικός Γραμματέας της Ελληνικής Γυμναστικής Ομοσπονδίας, καθηγητής Φυσικής Αγωγής και πρώην διεθνής κριτής Ενόργανης Γυμναστικής (με συμμετοχή σε έξι διοργανώσεις Ολυμπιακών Αγώνων) Νίκος Προβιάς και ο δημοσιογράφος, με εξειδίκευση στο Αθλητικό ρεπορτάζ, Βασίλης Σκουντής.
Η εκδήλωση που απευθύνεται προς όλη την κοινωνία και θέτει ένα πολύ σοβαρό, κρίσιμο, διαχρονικά επίκαιρο και δημοφιλές ανά τον κόσμο ζήτημα, συνδιοργανώνεται από τον Σύνδεσμο Συνταξιούχων Καθηγητών Νομού Ρεθύμνης τη Δημόσια Κεντρική Βιβλιοθήκη Ρεθύμνου, το Τμήμα Παιδείας- Δια Βίου Μάθησης -Νέας Γενιάς του Δήμου Ρεθύμνης και το Τμήμα Αθλητισμού του Δήμου Ρεθύμνης.
Η είσοδος για το κοινό είναι ελεύθερη.

Δημοτική Φιλαρμονική Ρεθύμνου: Βόλτα με Χριστουγεννιάτικες Μελωδίες
2025-12-12 19:00 | Πλατεία Αγνώστου Στρατιώτη, ΔΗΜΟΣΙΑ ΔΗΜΟΤΙΚΗ ΠΛΑΤΕΙΑ ΑΓΝΩΣΤΟΥ ΣΤΡΑΤΙΩΤΗ, Ρέθυμνο, Ρεθύμνου, 74100, Greece
Ο Δήμος Ρεθύμνης και το Τμήμα Μουσικής Παιδείας προσκαλούν κατοίκους και επισκέπτες της πόλης σε μια γιορτινή μουσική βόλτα με τη Δημοτική Φιλαρμονική Ρεθύμνου, στο πνεύμα των Χριστουγέννων.
Η εκδήλωση θα πραγματοποιηθεί την Παρασκευή 12 Δεκεμβρίου 2025, με ώρα έναρξης 19:00, στην Πλατεία Αγνώστου Στρατιώτη.
Η Φιλαρμονική θα περιηγηθεί σε κεντρικά σημεία της παλιάς πόλης, συγκεκριμένα από την πλατεία Αγνώστου, τις οδούς Αρκαδίου και Παλαιολόγου, τον Πλάτανο, έως την Εθνικής Αντιστάσεως, γεμίζοντας τους δρόμους με χριστουγεννιάτικες μελωδίες.

Tο «Χωριό των Δικαιωμάτων του Παιδιού» από το Παραμυθένιο Νηπιαγωγείο και τον Παραμυθένιο Κόσμο
2025-12-13 10:30 - 13:00 | Πλατεία Μικρασιατών, Πλατεία Μικρασιατών, Ρέθυμνο, Ρεθύμνου, 74100, Ελλάδα
Κάθε παιδί είναι ένας κόσμος. Και κάθε δικαίωμα… ένα μικρό σπιτάκι που το προστατεύει
Το «Παραμυθένιο Νηπιαγωγείο» και ο παιδικός σταθμός «Παραμυθένιος Κόσμος» σας προσκαλούν σε μια γιορτή όπου τα σπιτάκια ανοίγουν τις πόρτες τους και μιλούν για όσα αξίζει να έχει κάθε παιδί: φροντίδα, ασφάλεια, φιλία, σεβασμό, χαρά!
Ελάτε να περπατήσουμε μαζί σε μια «γειτονιά» γεμάτη δικαιώματα — εκεί όπου κάθε παιδί νιώθει ότι ανήκει.
Η γιορτή θα πραγματοποιηθεί το Σάββατο 13 Δεκεμβρίου, από τις 10:30 έως τις 13:00, στην Πλατεία Μικρασιατών. Σε περίπτωση κακοκαιρίας, η εκδήλωση θα μεταφερθεί στο Σπίτι του Πολιτισμού.
Με την υποστήριξη του Δήμου Ρεθύμνης.

Χριστουγεννιάτικη γιορτή στο 5ο Δημοτικό Σχολείο Ρεθύμνου
2025-12-13 11:00 - 16:00 | 5ο Δημοτικό Σχολείο Ρεθύμνου, Drakontopoulou, Rethymno, Ρεθύμνου, 741 32, Greece
Χριστουγεννιάτικη γιορτή στο 5ο Δημοτικό Σχολείο Ρεθύμνου το Σάββατο 13 Δεκεμβρίου, από τις 11:00 έως τις 16:00.
Είσοδος ελεύθερη!

14η Έκθεση Χειροτεχνών στο Ρέθυμνο
2025-12-13 11:00 - 21:00, 2025-12-14 11:00 - 21:00 | Συνεταιρισμός Τζεπέτο, Κατεχάκη, Ρέθυμνο, Ρεθύμνου, 74100, Ελλάδα
13 & 14 Δεκεμβρίου – Ώρες 11:00 με 21:00
14η Έκθεση Χειροτεχνών στο Ρέθυμνο, στο «Τζεπέτο»
Στο πλαίσιο της έκθεσης θα πραγματοποιηθούν τα παρακάτω παιδικά και ενηλίκων εργαστήρια:
Κυριακή 14/12 ,11:30 πμ : Παράσταση αφήγησης με ζωντανή μουσική με την Αμάντα Γεραρχάκη και τον Μιχάλη Βόλακα.
–Θαύματα γλυκά και μια κρυμμένη σκανταλιά— Ακολουθεί εργαστήριο , φτιάχνω το στολίδι μου. Ηλικίες από 4 ετών έως 102!
Κυριακή 14/12, 15:00-17:00 μμ: Εργαστήριο φυσικών ακουαρελών από φυτά και χώμα.
Θα μάθουμε πως να δημιουργούμε χρωστικές ουσίες ή ακουαρέλα σε υγρή μορφή από φυτά χρησ διαφορετικές τεχνικές.
————————————
Η ομάδα χειροτεχνών καλωσορίζει τα Χριστούγεννα με την 14η ομαδική έκθεση χειροτεχνιών στον Συνεταιρισμό Τζεπέτο, στο Ρέθυμνο.
Η ομάδα Πλάνητας βρίσκεται στο Ρέθυμνο και αποτελείται από δημιουργούς με κοινό παρονομαστή την αγάπη για το χειροποίητο. Δημιουργούμε με τα χέρια μας μοναδικά προϊόντα, βασιζόμενες σε παραδοσιακές τεχνικές, ακολουθώντας παράλληλα τις τάσεις του σήμερα. Βελονάκι, μακραμέ , αργυροχρυσοχοΐα, βιβλιοδεσία, χαρτοπολτός, γλυκά με φρέσκα υλικά, ραπτική, ζωγραφική, κεραμική, υφαντική, φυσικά καλλυντικά, είναι μερικοί από τους τομείς ενασχόλησής μας μέσα από τους οποίους η ομάδα μας εκφράζεται δημιουργικά, προτάσσοντας παράλληλα την αυθεντικότητα, τη δεξιοτεχνία και την εξατομίκευση που συνοδεύουν το χειροποίητο.
Πλάνητας [ΕΤΥΜ.<πλάνης] εκείν@ που βήμα-βήμα φτιάχνει τη δική τ@ διαδρομή || εκείν@ που με το περπατάν μάχεται ενάντια σε μια πραγματικότητα που παρουσιάζεται σαν ομογενοποιημένη απολυτότητα.
Η ομάδα δρα σαν κοινότητα και απαρτίζεται από άτομα που δραστηριοποιούνται στη πόλη του Ρεθύμνου με δημιουργικές χειροτεχνίες είτε επαγγελματικά αλλά και ερασιτεχνικά.
Ιστορικά η χειροτεχνία είναι μια αρχέγονη, προ καπιταλιστική μορφή παραγωγής. Ο άνθρωπος αξιοποιώντας τη φαντασία του και τα υλικά που έβρισκε γύρω του κατασκεύαζε κάθε λογής αντικείμενα όπου το καθένα κατείχε τη χρηστική του αξία. Πλέον, το σύστημα του βιομηχανικού καταναλωτισμού με την μαζική παραγωγή και κατανάλωση , έχει μετατρέψει τη χειροτεχνία σε εμπόρευμα στο οποίο καθόλου αξία δε δίνεται στην ποιότητα και στην τέχνη που χρειάζεται ένα χειροτέχνημα για να δημιουργηθεί αντιθέτως σημασία δίνεται στην μαζική του ευρύτητα και στο όσο δυνατόν χαμηλότερα κόστος παραγωγής και πώλησης. Η χειροτεχνία έχει χάσει τη σημασία της και έχει αιχμαλωτιστεί από το κεφάλαιο και την εργατική εκμετάλλευση ή απλά έχει στριμωχτεί στην έννοια του χόμπι. Παραδοσιακά η χειροτεχνία ήταν συσχετισμένη με τη δύναμη της κοινότητας, την ικανότητα των ανθρώπων να δημιουργούν και να μοιράζονται.
Τζεπέτο Τεχνοχώρος – Geppetto Art lab
Κατεχάκη και Χειμάρρας (πεζόδρομος Φορτέτζα)

Iμπρεσιονισμός και συμβολισμός σε δημόσιο χώρο από τα «Μαθήματα Φωτογραφίας Ρεθύμνου»
2025-12-13 11:30 | Μητροπολιτικός Ναός Ρεθύμνου (Μεγάλη Παναγία), kastrinogiannaki, Rethymno, Ρεθύμνου, 741 31, Greece
Τα Μαθήματα Φωτογραφίας Ρεθύμνου σας προσκαλούν το Σάββατο 13/12, στις 11:30 π.μ., σε μια μεγάλη ανοιχτή δράση τέχνης στο κέντρο της παλιάς πόλης!
Η συνάντηση θα γίνει έξω από το φαρμακείο του Κούνουπα, όπου θα αναρτήσουμε τις πρώτες επιλογές έργων που προέρχονται από το καλλιτεχνικό ρεύμα του ιμπρεσιονισμού.
Στη συνέχεια, θα περπατήσουμε προς την οδό Κορνάρου, στο Mayas Boutique Residence, για την ανάρτηση του δεύτερου μέρους της δράσης που αφορά τον συμβολισμό.
Σε διαφορετικά σημεία του Ρεθύμνου θα τοποθετηθούν έργα που προέρχονται από αυτά τα δύο καθοριστικά καλλιτεχνικά ρεύματα — τον συμβολισμό και τον ιμπρεσιονισμό. Μαζί τους θα υπάρχουν σύντομες αλλά περιεκτικές παρουσιάσεις που αφηγούνται την εξέλιξή τους, τις βασικές ιδέες που εξέφρασαν, τους καλλιτέχνες που τα διαμόρφωσαν και τον τρόπο με τον οποίο επηρέασαν την πορεία της τέχνης μέχρι σήμερα. Φιλοδοξούμε ο δημόσιος χώρος να γίνει ένα πεδίο ιστορικής και καλλιτεχνικής διάδρασης, στον οποίο ο καθένας να μπορεί να περιηγηθεί, να μάθει και να συναντήσει την τέχνη.
Μέσα από αυτή τη δράση επιδιώκουμε να δημιουργήσουμε ένα μικρό ταξίδι στη συλλογική ευρωπαϊκή καλλιτεχνική μνήμη, αλλά και να καλέσουμε τον κόσμο να σταθεί για λίγο, να παρατηρήσει και να ξανασκεφτεί τη σχέση της πόλης με την αισθητική εμπειρία. Είναι μια ευκαιρία να ανακαλύψουμε πώς αυτά τα δύο ρεύματα — τόσο διαφορετικά αλλά και τόσο επιδραστικά — συνεχίζουν να μας επηρεάζουν στη ζωγραφική, στην ιστορία και εντέλει στην καθημερινή μας ματιά.
Ελάτε να περπατήσουμε μαζί, να χαρούμε την πόλη, να φωτογραφίσουμε, να ανταλλάξουμε ιδέες και να ζήσουμε μια μέρα αφιερωμένη στη δημιουργία, στη γνώση και στη χαρά της τέχνης!

Family yoga για γονείς και παιδιά
2025-12-13 12:00 - 13:00 | Λογοπαδική Χαρά, Κονδυλάκη 10, Ρέθυμνο, Ρεθύμνου, 74132, Greece
Η «Λογοπαιδική Χαρά» διοργανώνει “Family Yoga” για γονείς και παιδιά ηλικίας 3–5 ετών, το οποίο θα πραγματοποιηθεί το Σάββατο 13 Δεκεμβρίου, από τις 12:00 έως τις 13:00, στον χώρο του κέντρου (Κονδυλάκη 10, Ρέθυμνο).
Λόγω περιορισμένων θέσεων, απαιτείται προκράτηση στο 6973365437.

Εκδήλωση για τη φωταγώγηση του Χριστουγεννιάτικου Δέντρου του Δήμου Αγίου Βασιλείου
2025-12-13 16:30 - 20:00 | Σπήλι Αγίου Βασιλείου, Σπήλι, Ρέθυμνο, Ρεθύμνου, Ελλάδα
Σας προσκαλούμε να ζήσουμε όλοι μαζί μικροί & μεγάλοι, τη μαγεία των Χριστουγέννων, στη φωταγώγηση του Χριστουγεννιάτικου Δέντρου του Δήμου Αγίου Βασιλείου.
Το Σάββατο 13 Δεκεμβρίου, η κεντρική πλατεία του Σπηλίου μεταμορφώνεται σε ένα ζεστό, γιορτινό χωριό γεμάτο παιχνίδι, μουσική, εκπλήξεις και χαρούμενες φωνές.
Τα ξωτικά θα είναι εκεί για να παίξουν με τα παιδιά, ο Άγιος Βασίλης θα σκορπίσει δώρα και χαμόγελα, ενώ μελωδίες θα πλημμυρίζουν τους δρόμους μέχρι τη μεγάλη στιγμή της φωταγώγησης του δέντρου μας, που θα σημάνει και επίσημα την έναρξη της πιο όμορφης γιορτής του χρόνου.
Ας αφήσουμε όλοι μαζί το φως να φωτίσει τις καρδιές μας, να μας ενώσει και να μας γεμίσει ελπίδα, αγάπη και ζεστασιά.
Σας περιμένουμε να γιορτάσουμε όλοι μαζί αυτά τα Χριστούγεννα χαρούμενα, φωτεινά και ανθρώπινα.
ΠΡΟΓΡΑΜΜΑ
16:30 – 18:30 Δημιουργικό Παιχνίδι από την ομάδα “Μα Ρα Μπου”

Διαδραστικά μουσικοκινητικά παιχνίδια με τα ξωτικά
Face painting
Φωτογραφίες με χριστουγεννιάτικη μασκότ

Ο Άγιος Βασίλης εν δράσει!

Έρχεται να μοιράσει δώρα, να λάβει τα γράμματα σας να φωτογραφηθεί μαζί σας.

18:15-19:00 Χριστουγεννιάτικες μελωδίες από τις Χορωδίες:

Χορωδία Δημοτικού Σχολείου Σπηλίου
Χορωδία Γυμνασίου Σπηλίου
Χορωδία Ενηλίκων του Μουσικού Καρπού.

Συνοδεύει η ορχήστρα της Πρωτοβάθμιας Εκπαίδευσης. Καλλιτεχνική Διεύθυνση Αντώνης Μαυράκης
19:00 Φωταγώγηση του Δέντρου από τον Δήμαρχο Αγίου Βασιλείου Ιωάννη Ταταράκη.
Στα Χριστουγεννιάτικα σπιτάκια θα κεραστούν γιορτινά εδέσματα και λιχουδιές
ΕΙΣΟΔΟΣ ΕΛΕΥΘΕΡΗ

«Στον Βόρειο Πόλο τα γράμματα πέφτουν βροχή…» στη Δημόσια Κεντρική Βιβλιοθήκη Ρεθύμνου
2025-12-13 17:00 - 18:30 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Γράμματα απ’ όλο τον κόσμο φτάνουν στο σπίτι του Άι Βασίλη! Θα καταφέρει άραγε να τα ανοίξει και να ετοιμάσει τα δώρα των παιδιών;
Φορέστε το χαμόγελό σας και ένα κόκκινο σκουφί και ελάτε στη Βιβλιοθήκη μας το Σάββατο 13/12 να διαβάσουμε το παιδικό βιβλίο «Γράμματα από τον Βόρειο Πόλο» της Άννι Άτκινς, Εκδόσεις Πατάκη.
Δηλώσεις συμμετοχής στα τηλέφωνα 28310 29215 και 28310 21246
Διάρκεια δράσης: 17:00-18:30
Εμψυχώτριες : Μαρία Κουφάκη & Σίσσυ Βαμβακά

Parenting Day: Μια εκδήλωση αφιερωμένη στη χαρά της γονεϊκότητας
2025-12-14 11:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το MNB Center & ο Εμπορικός Σύλλογος Ρεθύμνης διοργανώνουν μια εκδήλωση αφιερωμένη στην ενημέρωση, την υποστήριξη και τη χαρά της γονεϊκότητας.
ΣΕΜΙΝΑΡΙΑ – ΔΩΡΑ – ΔΙΑΓΩΝΙΣΜΟΙ
ΠρόγραμμαQ

“Γονεϊκότητα & Βρέφος, Ρουτίνες, Ύπνος”
Μαία του MNB Center – ΚΕΛΛΥ ΔΑΓΛΑ, Μαία Msc, Υποψήφια Διδάκτωρ ΠΑΔΑ
“Πρώτα Χρόνια Ζωής του Παιδιού: Θηλασμός, Τροφές, Λοιμώξεις”
Παιδίατρος κος ΒΑΡΑΚΗΣ, Παιδίατρος – Πιστοποιημένος Σύμβουλος Γαλουχίας IBCLC και Συγγραφέας
“Πρώτες Βοήθειες & Επείγοντα Περιστατικά σε βρέφη και παιδιά”
ΕΛΛΗΝΙΚΟΣ ΕΡΥΘΡΟΣ ΣΤΑΥΡΟΣ

Παράλληλα με τις ομιλίες θα υπάρχει δημιουργική απασχόληση για παιδιά.

Santa’s Village στο 8ο Δημοτικό Σχολείο Ρεθύμνου
2025-12-14 11:00 - 16:00 | 8ο Δημοτικό Σχολείο Ρεθύμνου, Εμμανουήλ Παχλά, Περιβόλια, Ρεθύμνου, 74100, Ελλάδα
Την Κυριακή 14 Δεκεμβρίου, από τις 11:00 έως τις 16:00, το 8ο Δημοτικό Σχολείο Ρεθύμνου μεταμορφώνεται σε ένα λαμπερό χωριό του Άγιου Βασίλη, γεμάτο εκπλήξεις, παιχνίδι, δημιουργία και …πολλή χριστουγεννιάτικη χαρά!
Τι θα βρείτε στο Santa’s Village;

Santa’s Corner – Φωτογραφηθείτε με τον Άγιο Βασίλη και γράψτε του το γράμμα σας!
Magic Makeover – Face painting, tattoos και hair station για μοναδικές μεταμορφώσεις
Craft Lab – Δημιουργικά εργαστήρια με χριστουγεννιάτικες κατασκευές
Holiday Bazaar – Χειροποίητα δώρα και μικρές εκπλήξεις
Fun & Games – Παιχνίδια για μικρούς και μεγάλους
Just Dance & Photo Booth – Χορός, μουσική και διασκέδαση
Pony Rides – Αληθινά πόνυ για αξέχαστες βόλτες
Food & Treats – Σουβλάκια, hot dog, κρέπες, πατατάκια και πολλές λιχουδιές
Winter Drinks – Κανελάδα, ζεστή σοκολάτα, καφές & τσάι για όλους

Καλικάντζαροι στο Ρουσσοσπίτι!
2025-12-14 11:00 - 17:00 | Ρουσσοσπίτι, Ρουσσοσπίτι Ρεθύμνου, Ρέθυμνο, Ρεθύμνου, Ελλάδα
Οι καλικάτζαροι έρχονται ξανά στο Ρουσσοσπίτι φέτος τα Χριστούγεννα και φέρνουν μαζί τους πειράγματα, παιχνίδια και πολλές γλυκές εκπλήξεις!
Ο Σύλλογος Γονέων και Κηδεμόνων του δημοτικού σχολείου και του νηπιαγωγείου Ρουσσοσπιτίου μαζί με τους συλλόγους διδασκόντων, δημιουργούν ένα όμορφο και λαμπερό καλικαντζαροχωριό, στο χώρο του Πολιτιστικού συλλόγου, την Κυριακή 14 Δεκεμβρίου.
Από τις 11 το πρωί μέχρι τις 5 το απόγευμα μικροί και μεγάλοι θα διασκεδάσουν με ένα πλούσιο πρόγραμμα εκδηλώσεων και δράσεων!
Στο χώρο θα βρείτε επίσης: σουβλάκια, καφέ, ζεστή σοκολάτα και λαχταριστά PANCAKES!

«Χριστουγεννιάτικος Λαβύρινθος» στο 16ο Δημοτικό Σχολείο Ρεθύμνου!
2025-12-14 15:00 - 20:00 | 16ο Δημοτικό Σχολείο Ρεθύμνου, Ιεράς Μητροπόλεως 11, Ρέθυμνο, Ρεθύμνου, 74132, Greece
Δρώμενα, τραγούδια, μουσική με δυνατό χριστουγεννιάτικο άρωμα!
Την Κυριακή 14 Δεκεμβρίου, στις 3:00 μ.μ., το 16ο Δημοτικό Σχολείο μεταμορφώνεται σε έναν μαγικό χριστουγεννιάτικο λαβύρινθο γεμάτο εκπλήξεις!
Τι σε περιμένει στις 3μμ -5μμ:

Μυστικά περάσματα και γωνιές-έκπληξη στον λαβύρινθο
Αναζήτηση του Άι Βασίλη με παιχνίδια και γρίφους

Τι σε περιμένει 5.30- 8μμ:

Δρώμενα, τραγούδια και μουσική με δυνατό χριστουγεννιάτικο άρωμα!

Παράλληλες δράσεις:

Το Εργαστήρι των Ξωτικών
Χριστουγεννιάτικο Παζάρι
Το Ζαχαρόσπιτο

Προσκαλούνται μαθητές, γονείς, φίλοι και… όλοι όσοι νιώθουν ακόμα παιδιά!
Φόρεσε το πιο ζεστό σου χαμόγελο, βάλε την καλύτερή σου γιορτινή διάθεση
και έλα να χαθούμε για λίγο… σε έναν λαβύρινθο γεμάτο Χριστούγεννα!
Η Σχολική Κοινότητα του 16ου Δημοτικού Σχολείου Ρεθύμνου

«Χωριό των ξωτικών» στην Κάλυβο Μυλοποτάμου
2025-12-14 18:00 | Κάλυβος Μυλοποτάμου, Kalivos, Ρεθύμνου, 740 51, Greece
Το Σάββατο 6 και την Κυριακή 14 Δεκεμβρίου, η Καλύβος μεταμορφώνεται σε ένα παραμυθένιο σκηνικό, γεμάτο φως, χρώμα και χριστουγεννιάτικη μαγεία. Μικροί και μεγάλοι θα έχουν την ευκαιρία να απολαύσουν μια όμορφη διαδρομή στο χωριό των ξωτικών, όπου κάθε γωνιά κρύβει και μια μικρή έκπληξη.
Τα χαμογελαστά ξωτικά υποδέχονται τους επισκέπτες, μοιράζοντας χαρά, παιχνίδι και γιορτινή διάθεση. Το χωριό ζωντανεύει με μουσικές, λαμπερές διακοσμήσεις και δραστηριότητες που θα ενθουσιάσουν όλη την οικογένεια.
Και το καλύτερο; Η είσοδος είναι ελεύθερη για όλους!
Ελάτε να ζήσουμε μαζί μια αξέχαστη γιορτινή εμπειρία, γεμάτη μαγεία και παιδικό ενθουσιασμό. Το χωριό των ξωτικών σας περιμένει! 🎄🧝‍♂️
Το Σάββατο 6 Δεκεμβρίου μαζί μας ο Βαγγέλης Λιανάκης με τη θετική του ενέργεια και φωνή για μια καντάδα και όμορφη παρέα στο καφενείο των ξωτικών & των ευχών…
Κυριακή 14 Δεκεμβρίου, ο μοναδικός Γιώργος Αλεξαντωνάκης μας μαγεύει στα σοκάκια των ξωτικών με τη φωνή του και την παρέα στο καφενείο των ευχών…

Διαλέξεις στο Ινστιτούτο Μεσογειακών Σπουδών με θέμα: «H Κρήτη των οθωμανικών χρόνων»
2025-12-15 19:30 | Ινστιτούτο Μεσογειακών Σπουδών, Νικηφόρου Φωκά 130, Ρέθυμνο, Ρεθύμνου, Ελλάδα
Ο δήμος Ρεθύμνου και το Ινστιτούτο Μεσογειακών Σπουδών του Ιδρύματος Τεχνολογίας και Έρευνας (ΙΤΕ) οργανώνουν για το έτος 2025 μια σειρά από ομιλίες που απευθύνονται στο ευρύ κοινό της πόλης μας. Στις ομιλίες αυτές, ανοιχτές στον καθένα, οι ερευνητές του Ινστιτούτου θα παρουσιάσουν στοιχεία από το ερευνητικό τους έργο με τρόπο εύληπτο, και θα ακολουθεί συζήτηση.
Τη Δευτέρα 15 Δεκεμβρίου 2025, στις 19.30, θα πραγματοποιηθούν ομιλίες των Αντώνη Αναστασόπουλου, Γιάννη Σπυρόπουλου και Πέτρου Καστρινάκη με γενικό θέμα «H Κρήτη των οθωμανικών χρόνων»
Πιο συγκεκριμένα, θα πραγματοποιηθούν οι ομιλίες:

Αντώνης Αναστασόπουλος, αναπληρωτής καθηγητής Πανεπιστημίου Κρήτης και συνεργαζόμενο μέλος του ΙΜΣ-ΙΤΕ: Το φθαρτό και το αιώνιο: μουσουλμανικές επιτύμβιες στήλες από την οθωμανική Κρήτη
Γιάννης Σπυρόπουλος, κύριος ερευνητής ΙΜΣ-ΙΤΕ: Τα Σφακιά στις παραμονές του 1821: η οπτική των οθωμανικών πηγών
Πέτρος Καστρινάκης, μεταδιδακτορικός ερευνητής ΙΜΣ-ΙΤΕ: Η πόλη-λιμάνι των Χανίων τον 19ο αιώνα

Οι εκδηλώσεις θα γίνονται απόγευμα Δευτέρας, προς την αρχή κάθε μήνα, στον χώρο του Ινστιτούτου Μεσογειακών Σπουδών στην παλιά πόλη, Νικηφόρου Φωκά 130 και Μελισσινού (στο τέλος του Μακρύ Στενού). Τις ομιλίες θα μπορεί να τις παρακολουθήσει όποιος ενδιαφέρεται και από το διαδίκτυο.
Μπορείτε να παρακολουθήσετε και διαδικτυακά με το σύνδεσμο εδώ.

Χριστουγεννιάτικη συναυλία με μαθητές και μαθήτριες του Δημοτικού Ωδείου Ρεθύμνης
2025-12-17 18:00 - 20:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Χριστουγεννιάτικη συναυλία με μαθητές και μαθήτριες του Δημοτικού Ωδείου Ρεθύμνης θα πραγματοποιηθεί στο Σπίτι του Πολιτισμού, την Τετάρτη 17 Δεκεμβρίου στις 18.00.
Μαθητές και καθηγητές του Ωδείου θα παρουσιάσουν ένα μουσικό πρόγραμμα αφιερωμένο στο πνεύμα των Χριστουγέννων, προσκαλώντας το κοινό σε μια βραδιά γεμάτη μελωδίες και εορταστική ατμόσφαιρα.
Είσοδος ελεύθερη.

Εκδήλωση για τα 80 χρόνια της Δημόσιας Κεντρικής Βιβλιοθήκης Ρεθύμνου
2025-12-17 19:30 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Εκδήλωση αφιερωμένη στα ογδοντάχρονα της ιστορίας της διοργανώνει η Δημόσια Κεντρική Βιβλιοθήκη Ρεθύμνου την προσεχή Τετάρτη 17 Δεκεμβρίου στις 19:30 στο χώρο της. Σ’ αυτήν το μέλος του Εφορευτικού Συμβουλίου δρ. Χάρης Στρατιδάκης θα αναπτύξει το θέμα «Ψηφίδες από την ιστορία της Βιβλιοθήκης του Ρεθύμνου», ενώ εμβόλιμα έχουν παρακληθεί να μιλήσουν για τα πεπραγμένα των περιόδων που είχαν την ευθύνη λειτουργίας της οι παλιοί της διευθυντές Μιχάλης Τζεκάκης και Γιάννης Παπιομύτογλου.
Παρέμβαση θα κάνει ο Αντιδήμαρχος Πολιτισμού του Δ. Ρεθύμνης Μάνος Τσάκωνας, κατά την οποία θα παρουσιάσει το τετράδιο με την ιδρυτική πράξη της «Πνευματικής Εστίας».
Ο κύριος ομιλητής θα εκκινήσει με την προϊστορία της Βιβλιοθήκης, η οποία έχει διάρκεια δεκατριών δεκαετηρίδων. Ανάγεται στη δεύτερη δεκαετία του 19ου αιώνα, όταν στο Ρέθυμνο έφτασε ως δάσκαλος ο Ιωάννης Μεταξάς, αργότερα επίσκοπος Ρηθύμνης. Το 1843 κληροδότησε την εκλεκτή βιβλιοθήκη του στο Κοινό της Πόλεως. Το 1879 εμπλουτίστηκε περαιτέρω με 700 τόμους της δωρεάς Εμμανουήλ Βυβιλάκη και το 1887 περιήλθε στον Φιλεκπαιδευτικό Σύλλογο Ρεθύμνης, ο οποίος και τη λειτούργησε, επαυξάνοντας την.
Μετά τη διάλυση του Συλλόγου το περιεχόμενό της αποθηκεύτηκε στο Παλιό Δημαρχείο και από το 1945 αποτέλεσε τον πυρήνα της Βιβλιοθήκης της Πνευματικής Εστίας, που συστήθηκε με πρωτοβουλία του Πολύβιου Τσάκωνα και τη συμμετοχή του συνόλου του πνευματικού κόσμου της πόλης. Από εκεί και πέρα ξεκίνησε η καθαυτή ιστορία της, που καθορίστηκε από την αναγνώρισή της ως δημόσια το 1953 και από το 1972 ως κεντρική, οπότε με τα βιβλιο-αυτοκίνητά της κάλυψε ολόκληρη την Κρήτη. Σταθμός στην ιστορία της ήταν η μετακόμιση το 2017 σε νέο, επιφανές και ιδιόκτητο κτήριο. Τα τελευταία χρόνια επιχειρείται ένα άνοιγμα στην τοπική κοινωνία, το οποίο αποδεικνύεται εξαιρετικά ελπιδοφόρο.
Η εκδήλωση διοργανώνεται στα πλαίσια της σειράς εκδηλώσεων τοπικής ιστορίας και πολιτισμού «Σαν να ’ταν χτες» και θα συνοδεύεται από προβολή διαφανειών. Θα τη συντονίσει ο Πρόεδρος του Εφορευτικού Συμβουλίου Καθ. Κωνσταντίνος Σπανουδάκης.
Από τη Δημόσια Κεντρική Βιβλιοθήκη Ρεθύμνου

«Οι κατσαρόλες του Σεϊχη»: Παρουσίαση βιβλίου και έκθεση ζωγραφικής του Αλέξανδρου Ανδρουλάκη
2025-12-17 19:30 | Συνεταιρισμός Τζεπέτο, Κατεχάκη, Ρέθυμνο, Ρεθύμνου, 74100, Ελλάδα
Τι κάνει ένας ζωγράφος όταν χάνει τα χρώματα και όλος ο κόσμος γίνεται γκρίζος; Μα, φυσικά, πάει στον Σοφό Μάγο του βουνού για βοήθεια. Τι να τράβηξε άραγε, από κει και μετά, μέχρι να τα ξαναβρεί και να τα παρουσιάσει μπροστά σε κοινό πολύχρωμο κι ωραίο;
Τι κάνει ένας συγγραφέας όταν ο Κακός Μάγος της Ματαίωσης ρίχνει Ξόρκι στην Πολιτεία των Λέξεων και δεν μπορεί να σταυρώσει, όχι μια ιστορία, αλλά ούτε μια λέξη;
Τέλος, τι γίνεται όταν ο συγγραφέας αυτός είναι το ίδιο πρόσωπο με τον ζωγράφο;
Οι απαντήσεις θα δοθούν την Τετάρτη 17 Δεκεμβρίου στις 19:30 στον Πολυχώρο «Τζεπέτο».
Έκθεση ζωγραφικής του Αλέξανδρου Ανδρουλάκη και παρουσίαση του βιβλίου του «Οι Κατσαρόλες του Σεΐχη» με διηγήματα παράδοξα, αλλά και αναμενόμενα!
Σχόλιο: Constantino Costa και άλλοι… (ίσως, ποιος να ξέρει;)

«Χάμελιν»: Παρουσίαση του βιβλίου του Θωμά Καντιφέ!
2025-12-18 19:30 | Θεατρικός Περίπλους, Φρυγανάκη, Ρέθυμνο, Ρεθύμνου, 74132, Greece
Με πολλή μεγάλη χαρά ο Θεατρικός Περίπλους υποδέχεται μικρούς και μεγάλους στην παρουσίαση του νέου βιβλίου του Θωμά Καντιφέ, «Χάμελιν», με το κείμενο της ομώνυμης παράστασης που άφησε εποχή, σε επιμέλεια της Άννας Τζανιδάκη και εικονογράφηση του Θανάση Παπαθανασίου.
Παρουσίαση «Χάμελιν» – Μια μεγάλη θεατρική γιορτή!
Πέμπτη 18 Δεκεμβρίου – ώρα 7.30 μ.μ.
Η παράσταση, που παρακολούθησαν –εκτός από πάρα πολλούς Ρεθεμνιώτες– θεατές από όλη την Κρήτη αλλά και την Αθήνα, αγαπήθηκε ιδιαίτερα κατά τη θεατρική περίοδο 2022-23, χαρίζοντάς της σειρά από sold-out και ενθουσιώδη σχόλια, γεγονός που την καθιέρωσε ως μία από τις πιο επιτυχημένες παραγωγές του Θεατρικού Περίπλου.
Ο Θωμάς Καντιφές, γνωστός και εξαιρετικά αγαπητός για την προσφορά του στο θέατρο όλα αυτά τα χρόνια, έγραψε το κείμενο της παράστασης, το οποίο εκδόθηκε πλέον σε βιβλίο – ένα κείμενο που ζωντανεύει ξανά τη μυστηριώδη ιστορία του Μαγικού Αυλητή, των παιδιών της πολιτείας του Χάμελιν και τη διαχρονική πολιτική διαφθορά. Ένα πολυεπίπεδο κείμενο με μηνύματα για κάθε ηλικία!

Παράλληλα, το φουαγιέ του θεάτρου έχει μετατραπεί σε μια μοναδική έκθεση με τα σκηνικά και τα κουστούμια της παράστασης που λάτρεψαν μικροί και μεγάλοι. Φροντισμένες κατασκευές που έφτιαξε ο ίδιος ο θίασος με την καθοδήγηση του Θανάση Παπαθανασίου, για τις ανάγκες της παράστασης, τα κουστούμια του Μάγου Αυλητή και του Δημάρχου, τα… ποντίκια του Χάμελιν και φυσικά η ομάδα του Θεατρικού Περίπλου θα υποδεχτεί το κοινό σ’ αυτή τη μεγάλη θεατρική γιορτή!
ΠΑΡΟΥΣΙΑΣΗ ΒΙΒΛΙΟΥ «ΧΑΜΕΛΙΝ»
ΠΕΜΠΤΗ 18 ΔΕΚΕΜΒΡΙΟΥ 2025
Ώρα 7:30 μ.μ. – Ελεύθερη είσοδος
Στο θέατρο του Θεατρικού Περίπλου (Σκηνή «Τιτίκα Νικηφοράκη», Φρυγανάκη 46, Μασταμπάς)

Παρουσίαση του εικονογραφημένου παιδικού βιβλίου «Γράμματα στον Άι Βασίλη»
2025-12-19 18:00 | Αίθουσα Ι.Ν. Τεσσάρων Μαρτύρων, Πλατεία Τεσσάρων Μαρτύρων, Ρέθυμνο, Ρεθύμνου, 74100, Ελλάδα
Οι εκδόσεις Δίσιγμα διοργανώνουν τη διαδραστική παρουσίαση του εικονογραφημένου παιδικού βιβλίου «Γράμματα στον Άι Βασίλη» της Σοφίας Νικολιδάκη, σε εικονογράφηση της Χρύσας Σπυρίδωνος, την Παρασκευή 19 Δεκεμβρίου 2025 στις 18.00, στην Αίθουσα του Ιερού Ναού Αγίων Τεσσάρων Μαρτύρων.
Η συγγραφέας θα διαβάσει γράμματα που στέλνουν τα ζώα στον Άι Βασίλη και θα παίξει μαζί με τα παιδιά!
Το βιβλίο θα προλογίσει η εκπαιδευτικός Ρούλα Νικολουδάκη.
Είσοδος ελεύθερη.

Έκθεση εκδόσεων θεατρικών έργων και μελετών από εκδοτικούς οίκους στην Κρήτη
2025-12-20 10:30 - 13:30 | Ινστιτούτο Μεσογειακών Σπουδών, Νικηφόρου Φωκά 130, Ρέθυμνο, Ρεθύμνου, Ελλάδα
Ο Τομέας Θεατρολογίας του Ινστιτούτου Μεσογειακών Σπουδών του Ιδρύματος Τεχνολογίας και Έρευνας οργανώνει έκθεση εκδόσεων θεατρικών έργων και μελετών που έχουν πραγματοποιηθεί από εκδοτικούς οίκους στην Κρήτη. Η έκθεση έχει στόχο να αναδείξει την πλούσια εκδοτική δραστηριότητα που λαμβάνει χώρα στους διαφορετικούς νομούς της Κρήτης και που είναι σχεδόν άγνωστη στο ευρύτερο κοινό.
Η έκθεση έχει στόχο να αναδείξει την πλούσια εκδοτική δραστηριότητα που λαμβάνει χώρα στους διαφορετικούς νομούς της Κρήτης και που είναι σχεδόν άγνωστη στο ευρύτερο κοινό. Η έκθεση περιλαμβάνει ποικίλους εκδοτικούς οίκους από το Ρέθυμνο, το Ηράκλειο και τα Χανιά που έχουν εντάξει στον εκδοτικό τους προγραμματισμό των τελευταίων ετών βιβλία σχετικά με το θέατρο, θεατρικά έργα και μελέτες αφήνοντας το δικό τους αυθεντικό στίγμα στην καλλιέργεια του θεατρικού πολιτιστικού προϊόντος στην Κρήτη, καθώς και ελάχιστες επιλεγμένες πρόσφατες μελέτες για το θέατρο στην Κρήτη από αθηναϊκούς εκδοτικούς οίκους. Στόχος της έκθεσης είναι να φέρει το κοινό του Ρεθύμνου και των επισκεπτών του με την σύγχρονη εκδοτική δραστηριότητα στην Κρήτη μέσω του πολιτιστικού αγαθού του θεάτρου.
Η έκθεση υλοποιείται με την χρηματοδότηση και υπό την αιγίδα του Υπουργείου Πολιτισμού στο πλαίσιο του προγράμματος «Θεατρική φιλαναγνωσία, σύγχρονη θεατρική συγγραφική πρακτική και εκδοτική παραγωγή» του Υπουργείου Πολιτισμού.
Η έκθεση πραγματοποιείται στην «Αίθουσα Ανασκαφών» του Ινστιτούτου Μεσογειακών Σπουδών (Νικηφόρου Φωκά 130) και είναι ανοιχτή στο κοινό από την Πέμπτη 18 Δεκεμβρίου μέχρι και το Σάββατο 20 Δεκεμβρίου 2025, ώρα 10:30 – 13:30.
Είσοδος ελεύθερη.

«Το Ξωτικό της Χαράς» στην Πλατεία Αγίου Γεωργίου (Πεταλιώτη)
2025-12-20 11:00 | Ιερός Ναός Αγίου Γεωργίου Πεταλιώτου, Σικελιανού 10, Ρέθυμνο, Ρεθύμνου, 74100, Ελλάδα
Ο Δήμος Ρεθύμνης, το Επιμελητήριο Ρεθύμνου και ο Εμπορικός Σύλλογος Ρεθύμνου προσκαλούν μικρούς και μεγάλους σε μία γιορτινή δράση με τίτλο «Το Ξωτικό της Χαράς», το Σάββατο 20 Δεκεμβρίου 2025, στις 11:00 το πρωί, στην Πλατεία Αγίου Γεωργίου (Πεταλιώτη).
Η εκδήλωση περιλαμβάνει δημιουργική απασχόληση και ψυχαγωγικές δραστηριότητες για παιδιά, δημιουργώντας μία χαρούμενη χριστουγεννιάτικη ατμόσφαιρα!

Αποσπερίδες αφήγησης στο Αντίβαρο: Παραμύθια και λαϊκές ιστορίες του Δωδεκαημέρου
2025-12-20 18:00 | Θέατρο Αντίβαρο, Κριτοβουλίδου 15, Ρέθυμνο, Ρεθύμνου, 74100, Greece
Το θέατρο Αντίβαρο και ο Στέλιος Πελασγός (www.storytelling.gr) διοργανώνουν τέσσερεις αποσπερίδες αφήγησης για παιδιά, νέους και ενήλικες 4-104 ετών.
Η παράσταση αφήγησης «Τι είναι δώρο» έχει παρουσιαστεί σε όλη την Ελλάδα με μεγάλη επιτυχία και έχει ζεστάνει τις καρδιές μικρών και μεγάλων βοηθώντας να σκεφτούμε την πραγματική αξία ενός δώρου στην ελληνική παράδοση.
Σε μια εποχή καταναλωτισμού ο θρύλος του Αγίου Βασιλείου και της βασιλόπιτας υπενθυμίζει την αξία της προσφοράς και της θυσίας, το λαϊκό παραμύθι «Οι γάτες» μας θυμίζει με εύθυμο τρόπο πώς ζητά, πώς δέχεται και πώς ευχαριστεί κανείς ενώ η λαϊκή και λόγια ιστορία «Το δώρο των μάγων» καταλήγει με τις μικρές και τις μεγάλες θυσίες που η αγάπη κινεί.

Σάββατα 20 και 27 Δεκεμβρίου στις 18.00
Κυριακές 21 και 28 Δεκεμβρίου στις 12.00

Φέρτε τα σκαμνάκια και τα μαξιλάρια σας από το σπίτι για να ονειρευτούμε μαζί με ανοιχτά μάτια.
Ο Δρ. Στέλιος Πελασγός ξεκίνησε την αναβίωση της τέχνης της προφορικής αφήγησης στην Ελλάδα από τα τέλη της δεκαετίας του 80. Έχει δώσει εκατοντάδες παραστάσεις αφήγησης στην Ελλάδα και το εξωτερικό για ενήλικους ή/και παιδιά και έχει διδάξει την τέχνη του σε χιλιάδες εκπαιδευτικούς, γονείς, ψυχολόγους κ.α. Είναι διδάκτωρ παιδαγωγικής και συγγραφέας δεκάδων βιβλίων λογοτεχνίας, μελετών κ.α.
Η ελληνική τηλεόραση έχει αφιερώσει τέσσερα ντοκιμαντέρ στο έργο του που έχει παιδαγωγικές και θεραπευτικές εφαρμογές καθώς αφηγείται τακτικά σε νοσοκομεία, φυλακές, ιδρύματα κ.α. Υπήρξε ιδρυτής και καλλιτεχνικός διευθυντής πολλών φεστιβάλ και είναι μόνιμος συνεργάτης φεστιβάλ και ερευνητικών κέντρων στην Ελλάδα, την Κύπρο και την Ευρώπη.

«Χάρισε ένα βιβλίο, δυνάμωσε το φως!» από τη Δημόσια Κεντρική Βιβλιοθήκη Ρεθύμνου
2025-12-20 19:00 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Το Σάββατο 20 Δεκεμβρίου, στις 19:00, λίγο πριν τη μεγαλύτερη νύχτα του χρόνου, η Βιβλιοθήκη μας συμμετέχει στη φιλαναγνωστική πρωτοβουλία «Χάρισε ένα βιβλίο, δυνάμωσε το φως!» και προσκαλεί τους ενήλικες φίλους της σε μια χριστουγεννιάτικη γιορτή γεμάτη …λέξεις.
Σας περιμένουμε να παίξουμε, να διαβάσουμε ιστορίες και να θυμηθούμε πως τα βιβλία είναι πρώτα από όλα φως.
Απαραίτητη προϋπόθεση συμμετοχής:

Να φέρετε τυλιγμένο γιορτινά ένα βιβλίο καινούριο ή σε πολύ καλή κατάσταση για να το ανταλλάξουμε!

Υπεύθυνες διοργάνωσης και συντονισμού: Χρυσούλα Κορκού, Ελένη Μαργαρίτη, Εμμανουέλα Μαστοράκη
